Conferință și parteneriat ASPES – ASE – mediul de afaceri. Asociația De Studii Și Prognoze Economico-Sociale (ASPES) împreună cu Academia De Studii Economice vor să fie partenerii reali ai mediului de afaceri din România. ASPES este organizatoarea unei conferințe care va avea loc joi, 28 martie 2024 în intervalul 9 – 12.30 în sala Aula Magna a Academiei de Studii Economice, în prezența unor factori guvernamentali de prim rang și a unor experți de top din domeniul asigurărilor.
Piața achizițiilor publice din România, așa cum spuneau și diverși factori guvernamentali, cu peste 20 de miliarde de euro reprezintă cea mai mare piață de acest fel din Sud-Estul Europei Centrale, fiind extrem de atractivă pentru toate companiile majore, pornind de la domeniul construcțiilor, în special al infrastructurilor critice de transport (aerian, maritim, fluvial, rutier și feroviar), energie sau IT, până la domeniile mai "sensibile" privind apărarea și domeniul securității cibernetice, potrivit ASPES.
În această piață mare, pe fondul unor deficiențe de reglementare și speculații sau chiar forțări ale cadrului legislativ, au funcționat societăți care au profitat de nevoile societăților private, dar și de cele ale instituțiilor de stat, de acoperire a riscurilor de contractare. Din nefericire, falimentul marilor jucători ce activau în trecut cu mare succes în această zonă sensibilă, ca și lipsa de mobilitate și flexibilitate a jucătorilor existenți pe piață în momentul de față, au dus la un blocaj cvasi perpetuu care a produs, pe de o parte, o cartelizare a unor mari jucători care reușesc să ia marile contracte, iar pe de altă parte o lipsă reală de competiție cauzată de imposibilitatea jucătorilor mici și mijlocii care nu au acces la asemenea instrumente de garantare.
Sesizând aceste lucruri care sunt de natură să pună în pericol funcționarea economică normală, distorsionând mediul de afaceri și piața concurențială a achizițiilor publice, Academia de Studii Economice, în parteneriat cu Asociația de Studii și Prognoze Economico-Sociale (care grupează experți importanți din domeniul economico-financiar), dar și cu Autoritatea de Supraveghere Financiară (care dovedește o altfel de abordare sub o nouă conducere, mai orientată spre cererile pieței reglementate), a considerat că este timpul unui "wake up call" (apel de trezire), inițiind o conferință care va avea loc joi, 28 martie 2024 în intervalul 9 – 12.30 în sala Aula Magna a Academiei de Științe Economice, în prezența unor factori guvernamentali de prim rang și a unor experți de top din domeniul asigurărilor.
Conferința, sub numele "ASIGURĂRI. POLITICI PREZENTE ȘI VIITOARE", va fi moderată de Bogdan Petre, doctorand, specialist în domeniu, uneori critic al situației pieței asigurărilor. La conferință ar urma să expună puncte de vedere reprezentanți ai Autorității de Supraveghere Financiară, Agenției Naționale pentru Achiziții Publice, Consiliului Concurenței, Ministerului de Finanțe, Ministerului Investițiilor și Proiectelor Europene, Ministerului Dezvoltării Lucrărilor Publice și Administrației, Ministerului Transporturilor și Infrastructurii, Fondului Național de Garantare a Creditelor pentru Întreprinderile Mici și Mijlocii, Agenției pentru Monitorizarea și Evaluarea Performanțelor Întreprinderilor Publice (AMEPIP).
Bogdan Petre: 'Sunt multe semnale de alarmă la nivelul marilor companii de stat'
Prezența specialiștilor din Consiliul Concurenței, de la Agenția Națională pentru Achiziții Publice, dar mai ales de la Autoritatea de Supraveghere Financiară, față în față cu mediul de afaceri românesc, va garanta o confruntare a ideilor în scopul găsirii unor soluții pentru viabilizarea pieței asigurărilor, cu prețuri decente, într-un mediu concurențial real, pe termen lung, pentru toți antreprenorii români.
Bogdan Petre, membru al Asociației pentru Studii și Prognoze Economico-Sociale (ASPES), moderatorul conferinței spune că scopul urmărit de această veritabilă expunere profesională din partea unor profesioniști are ca țintă "identificarea unor soluții reale, fără demagogie și măsuri superficiale, prin implementarea cărora antreprenorii români să aibă șanse egale cu antreprenorii străini, iar subcontractantul român, care execută contractele câștigate de antreprenori străini, să fie protejat, cu marjă de câștig reală și cu exigența calității cerută de autorități. Nu este vorba de politici naționaliste, de discriminare sau avantaje, ci de interesul național care trebuie să primeze și să garanteze cele mai bune lucrări, cu cel mai mic preț, la cea mai bună calitate posibilă, cu cele mai bune materiale folosite și cele mai moderne tehnologii.
În zilele noastre, marii antreprenori străini execută lucrările pe forța și banii micilor antreprenori români cărora le sunt subcontractate lucrările câștigate și care se împrumută la bănci, cu costuri mari, pentru a-și finanța lucrările, fiind plătiți cu sume ridicole, în termene de timp extrem de lungi. Nu vreau să acuz, poate este vorba de neglijențe, dar sunt multe semnale de alarmă la nivelul marilor companii de stat, existând semnale persistente că CNAIR, CFR și CNI acceptă aceste situații cu prea multă ușurință. Politica actuală de oprire a 10% din situațiile de plată, este falimentară pentru foarte mulți antreprenori deoarece îi decapitalizează și le măresc costurile indirecte", spune Bogdan Petre.